**Stredná priemyselná škola informačných technológií Kysucké Nové Mesto** (staršie názvy *Spojená škola Kysucké Nové Mesto, Stredná priemyselná škola a Obchodná akadémia Kysucké Nové Mesto*) je stredná škola nachádzajúca sa na Ulici Nábrežná č. 1325 v Kysuckom Novom Meste. Vznikla v roku 1998 zlúčením Strednej priemyselnej školy v Kysuckom Novom Meste a Obchodnej akadémie v Kysuckom Novom Meste. Patrí k najstarším stredným školám, ktoré pôsobia na Kysuciach, pričom je aj najstaršou priemyselnou školou v celom regióne. Momentálne patrí k najväčším a najúspešnejším stredným odborným školám v Žilinskom kraji.

História školy
--------------

Na začiatku 50. rokov sa začal budovať *Závod presného Strojárstva v Kysuckom Novom Meste*, ktorý mal poskytnúť zamestnanie pre obyvateľov Dolných Kysúc a spraviť tak z Kysuckého Nového Mesta druhé priemyselné stredisko Kysúc spolu s Čadcou.
Riaditeľstvo závodu potrebovalo samozrejme mnoho kádrov i učňov technického zamerania a preto bola založená aj *Majstrovská škola strojnícka pri Závode presného strojárstva v Kysuckom Novom Meste*. Tu si 25 pracovníkov závodu začalo na začiatku roku 1950 rozširovať a prehlbovať svoje vedomosti a schopnosti v 2- ročnom štúdiu. Vedúcim tejto závodnej školy bol František Piják.

Začiatky súčasnej školy sa vlastne začínajú školským rokom 1951-1952, kedy z poverenia SNR odboru školstva sa škola osamostatnila a stala sa školou štátnou a dostáva názov *Vyššia priemyselná škola strojnícka v Kysuckom Novom Meste*. Od februára 1952 sa pre pracovníkov zriadila i *Večerná priemyselná škola pre pracujúcich pri Vyššej priemyselnej škole strojníckej v Kysuckom Novom Meste*. V školskom roku 1953-1954 škola dostáva vlastnú budovu bývalej národnej školy pri železničnej stanici. Priestory pre dielenské vyučovanie boli prenajímané od iných inštitúcií. V roku 1955 školu opúšťajú jej prví absolventi.

K 10. výročiu existencie dostala dar - bývalú budovu SVŠ na Vajanského ulici, čím sa vylepšili výchovno-vyučovacie podmienky. V roku 1957 mala škola už názov *Stredná priemyselná škola strojnícka v Kysuckom Novom Meste*. Triedy pribúdali a opäť nastala stiesnenosť. V novembri 1967 bol položený základný kameň pre výstavbu areálu SPŠS v Kysuckom Novom Meste na Nábrežnej ulici.

V roku 1977 sa začalo vyučovať v nových priestoroch i keď školský areál bol úplne dobudovaný až v roku 35. Výročia existencie školy. Od školského roku 1984-1985 sa otvoril ďalší študijný odbor: Automatizačná technika a škola už má názov *Stredná priemyselná škola v Kysuckom Novom Meste*. Názov odboru Automatizačná technika zmenili na Slaboprúdová elektrotechnika a neskôr na Elektrotechnika. 

Po Nežnej revolúcii a po rozdelení Česko-Slovenska v roku 1993 sa otvoril tretí odbor: Technické a Informačné služby, a v roku 1995 sa otvoril odbor Mechatronika. V roku 1998 sa na škole otvára Obchodná Akadémia v Kysuckom Novom Meste, ktorá sa napokon zlúčila so SPŠ v Kysuckom Novom Meste a vytvorila tak súčasnú školu s názvom: *Spojená škola, Stredná priemyselná školu a Obchodná Akadémia v Kysuckom Novom Meste*. V roku 2001 pribudol vo vyučovaní, na Slovensku nový odbor: Technické lýceum. V roku 2007 sa otvoril študijný odbor Informačné a sieťové technológie a Logistika. V roku 2011 škola oslávila 60. výročie založenia.

Súčasnosť školy
---------------

Škola sídli na Nábrežnej ulici č. 1325 v areáli vybudovanom v 70. rokoch 20. storočia. Areál má dva 4- podlažné pavilóny s výťahmi, dve telocvične, dielne s laboratóriami, TEI miestnosti, bufet ako aj vlastný 5- podlažný internát s maximálnou kapacitou 150 žiakov a školskou jedálňou. Škola na začiatku 21. storočia dokončila zastrešenie oboch pavilónov a telocvične, v priebehu nasledujúcich rokov prebehla rekonštrukcia a výmena okien oboch pavilónov. V súčasnosti bude prebiehať výmena okien a rekonštrukcia telocviční. V škole sa nachádza aj Wi-fi pripojenie na internet, ktoré je dostupné v celom priestore školy. Momentálne na škole študuje v siedmich odboroch 739 študentov denného štúdia, pričom večerné štúdium strojárstva navštevuje 41 študentov. Škola má dobré materiálovo-technické vybavenie pre vyučovanie elektro, ekonomických a strojárskych predmetov, hoci v poslednom období nie sú žiadne finančné prísuny z nadriadených inštitúcií. Študenti školy dosahujú pozoruhodné výsledky v súťažiach i v stredoškolskej odbornej činnosti v rámci okresu, kraja i celého Slovenska.

Odbory
------

ELEKTROTECHNIKA 2675 6
* *Zameranie: elektronické počítačové systémy*
* *Otvorený*: 1985, ako *Automatizačná technika*
* *Odbor navštevuje*: 106 študentov (stav k *31.12.2012*)

INFORMAČNÉ A SIEŤOVÉ TECHNOLÓGIE 2694 6
* *Otvorený*: 2007
* *Odbor navštevuje*: 200 študentov (stav k *31.12.2012*)

MECHATRONIKA 2387 6
* *Otvorený*: 1995
* *Odbor navštevuje*: 97 študentov (stav k *31.12.2012*)

STROJÁRSTVO 2381 6
* *Zameranie: automobilový priemysel, grafické systémy*
* *Otvorený*: 1952, automobilový priemysel, 2001, grafické systémy
* *Odbor navštevuje*: 46 študentov + 35 večerným štúdiom = 81 študentov (stav k *31.12.2012*)
* *Poznámka*: Možnosť večerného nadstavbového štúdia, od roku 1953.

TECHNICKÉ A INFORMATICKÉ SLUŽBY V STROJÁRSTVE 3917 6 02
* *Otvorený*: 1993
* *Ukončenie*: 2008

LOGISTIKA 3968 6
* *Otvorený*: 2007
* *Odbor navštevuje*: 105 študentov (stav k *31.12.2012*)

TECHNICKÉ LÝCEUM 3918 6
* *študijný odbor – otvorený len na 5 školách SR*
* *Otvorený*: 2001
* *Odbor navštevuje*: 69 študentov (stav k *31.12.2012*)

OBCHODNÁ AKADÉMIA 6317 6
* *Otvorený*: 1998
* *Odbor navštevuje*: 116 študentov (stav k *31.12.2012*)

Riaditelia školy
----------------

* Rudolf Mičuda (1951-1957)
* Ing. Juraj Slotík (1957-1963)
* Ing. Nikodém Jendrušák (1963-1988)
* Ing. Miroslav Hlad (1988-1989)
* Ing. Viktor Kais (1990-2002)
* Ing. Alexander Orlinský (2002-2007)
* Ing. Milan Válek (2007- **súčasnosť**)

Zdroj
-----

Propagačné materiály školy

Externé odkazy
--------------

* Oficiálna webová stránka školy

Súradnice: 49°18′08″S 18°47′25″V﻿ / ﻿49,302148°S 18,790207°V﻿ / 49.302148; 18.790207